Die eiland word deur die Dmitri Lapjef-straat van die vasteland geskei en deur die Eterikan-straat van die Klein Ljachofeiland wat ten noorde daarvan lê. Groot Ljachof het 'n oppervlak van 4600 km2. Die Kighiljag-berg is die westelikste punt en die Sjalourowa-berg die oostelikste punt. Die hoogste punt is die berg Emi-Tas met 'n hoogte van 270 m.
Daar is in 2015 op hierdie eiland die geraamtes van ses mammoete gevind. Hulle vel het goed genoeg bewaar gebly dat dit vir kloning gebruik kan word in die raamwerk van 'n projek wat beoog om die mammoet te laat herleef.